Linux也是自由軟件搭開放源代碼軟件發展裏向最有名個例子。只講遵守GNU通用公共許可證，所有人搭機構侪好自由用Linux個全部底層源代碼，也好自由改好之後轉發佈。一般Linux都會打包起畀個人電腦搭服務器用個Linux發行版，主流Linux發佈版有Debian（搭渠派生版Ubuntu，Linux Mint），Fedora（搭渠有關版Red Hat Enterprise Linux，CentOS）搭openSUSE許。Linux發行版包括Linux內核搭支撐內核個實用程序搭庫 ，一般都帶無數滿足各種需求個應用程序。個人電腦用個Linux發行版通常包括X Window搭一個相應個桌面環境，比方GNOME要勿KDE。桌面Linux操作系统用得著個應用程序，包括Firefox網頁流覽器，LibreOffice辦公軟件， GIMP影像處理工具許。Linux是自由软件，弗管啥人侪好做一個適合自家需求個Linux發行版。